»På Lindholm bør gris være på menuen. Hver dag. Morgen, middag og aften. Og til natmad.«

Sådan skriver Erik Høgh-Sørensen, regionsrådsmedlem i Nordjylland og folketingskandidat for Dansk Folkeparti, i en kommentar til Michael Kristiansens debatindlæg ’Man kan godt føre stram udlændingepolitik med en ordentlig tone’ i Altinget.

Information har ringet til den nordjyske politiker for at blive klogere på, hvorfor det lige netop er svinekød, som han ønsker på menuen på det kommende udrejsecenter i Stege Bugt:

»Jamen, det er, fordi jeg personligt synes, det smager godt. Det er jo en billig spise i den her tid, hvor svinekødspriserne er så lave, så det kan måske bidrage til økonomien. Jeg synes, at det i en tid, hvor vi taler meget om kulturel mangfoldighed, måske kunne være interessant for folk, der kommer til at bo på øen at spise den slags,« siger Erik Høgh-Sørensen.

– Har dit ønske om at servere svinekød noget at gøre med, at dele af øens beboere formentlig vil være muslimer?

»Nej, det er det egentligt ikke. Jeg holder bare selv rigtigt meget af at spise svin.«

– Det kunne ikke være andre danske klassikere såsom klar suppe, rødspætte, kylling, øllebrød eller gammeldags oksesteg, man serverede?

»Det kan være hvad som helst. Folk skal jo have ordentlig mad – længere er den ikke. Altså, det skal være vitaminrig mad,« siger han og holder fast i, at svin er den billigste løsning, hvis der skal kød på bordet.

– Spiser du selv svin morgen, middag, aften og til natmad?

»Det er faktisk lige før i den her tid, ja, fordi det er så billigt. Hvis vi skal holde driftsudgifterne nede, så er svin altså en glimrende ting at have på menuen.«

Tonen er, som den skal være

I sit debatindlæg omtaler den politiske kommentator og tidligere spindoktor for Anders Fogh Rasmussen, Michael Kristiansen, at retorikken i udlændingepolitikken er blevet for hård over de seneste år.

Til det skriver Erik Høgh-Sørensen i sin kommentar, at »tonen i dansk politik er, som den skal være, og at den kan bidrage til resultater«.

Erik Høgh-Sørensen er overbevist om, at Lindholm-projektet vil betyde, at flere flygtninge vil forlade landet. Og når det kommer til de store driftsudgifter for Lindholm, er svaret, at det er en nødvendig omkostning i kølvandet på, at den »politiske elite« ikke i tide har grebet ind over for de »integrationsproblemer«, der er.

»Det er måske et udtryk for, at man for længe har accepteret de her fritgående mordere, for det er jo det, der er tale om. Og det har så sine omkostninger at få dem mere afsondret, end tilfældet var på Kærshovedgård,« siger han.

Vi ringer af, og det står nu klart, at Erik Høgh-Sørensen vil holde driftsomkostningerne – der ifølge Finansministeriet løber op i 225 millioner årligt – til Lindholm nede ved at servere svin til alle dagens måltider.

Fem minutter senere ringer Erik Høgh-Sørensen dog tilbage med en tilføjelse:

»Jeg kom lige fra det, men jeg vil lige tilføje, at man i bund og grund skal læse min kommentar som et humoristisk indspark. Jeg synes selv, der er en vis grad af ironi i det, jeg skriver på Altinget omkring Kristiansen og bedsteborgernes – jeg ved ikke, om man skal kalde det hykleri. Det er måske for hårdt apropos tonen – virkelighedsfornægtelse i det, Kristiansen skrev og i den generelle debat,« afslutter han.

Et udslag af hans humor

På Christiansborg er det også Dansk Folkepartis partitops opfattelse, at Erik Høgh-Sørensens kommentar i Altinget skal læses som ironi.

»Vi opfatter Erik Høgh-Sørensens udtalelse som et udslag af dels hans humor, dels en reaktion på de mange mildest talt hysteriske reaktioner på, at dybt kriminelle udlændinge skal placeres på Lindholm. Mere lægger vi ikke i dét,« oplyser Dansk Folkepartis presseafdeling i en skriftlig kommentar til Information.

I kommentaren understreges, at partiet ikke har planer om at blande sig i, om der bliver serveret gris eller ej.

»Vi har ingen planer om at blande os i menuen på Lindholm, blot den ikke er dyrere end allerhøjst nødvendigt.«